গভঃ ল্যাবরেটরী হাই স্কুল, রাজশাহী

**গভঃ ল্যাবরেটরী হাই স্কুল, রাজশাহী** বাংলাদেশের একটি সরকারি মাধ্যমিক বিদ্যালয়।  ১৯৬৯ খ্রিষ্টাব্দে এটি প্রতিষ্ঠিত হয়। এটি রাজশাহীর লক্ষ্মীপুরে অবস্থিত। বিদ্যালয়টিতে তৃতীয় থেকে দশম শ্রেণি পর্যন্ত শিক্ষা প্রদান করা হয়। বিদ্যালয়টি রাজশাহী মহানগরীর সেরা স্কুলগুলোর মধ্যে অন্যতম হিসেবে পরিচিত।

## ইতিহাস
ষাটের দশকের সূচনায় তদানীন্তন সরকার পূর্ব পাকিস্তানের বিভাগীয় ও জনবহুল শহরে অগ্রাধিকার ভিত্তিতে ১০টি বালক ও ৫টি বালিকা বিদ্যালয় (সরকারি) প্রতিষ্ঠার সিদ্ধান্ত গ্রহণ করে। রাজশাহীতে দুটি বালক ও একটি বালিকা বিদ্যালয় প্রতিষ্ঠার সিদ্ধান্ত চূড়ান্ত হয়। বালক বিদ্যালয় দুটির মধ্যে সিরোইল সরকারি উচ্চ বিদ্যালয় ও বালিকা বিদ্যালয় হিসেবে রাজশাহী সরকারি বালিকা উচ্চ বিদ্যালয় (হেলেনাবাদ) ১৯৬৭ সালে স্থাপিত হয়ে শিক্ষা কার্যক্রম শুরু করলেও অপর বালক বিদ্যালয়টি ভূমি সংক্রান্ত জটিলতার কারণে সময়মত প্রতিষ্ঠা লাভ করতে পারেনি। এ সময় রাজশাহী টিচার্স ট্রেনিং কলেজের "বি এড" প্রশিক্ষণার্থীদের অনুশীলনী পাঠদানের জন্য রাজশাহী কলেজিয়েট স্কুল সুপার-ভিশনে থাকলেও কাছাকাছি একটি স্কুল প্রতিষ্ঠার গুরুত্ব ও প্রয়োজনীয়তা তীব্রভাবে অনুভূত হয়। অপর বালক বিদ্যালয়টি টিচার্স ট্রেনিং কলেজের ল্যাবরেটরী (পরীক্ষণ) হিসেবে নির্বাচিত হয় এবং লক্ষ্মীপুরস্থ বর্তমান স্থানে ১৯৬৯ সালে **গভঃ ল্যাবরেটরী হাইস্কুল রাজশাহী** নামকরণের মাধ্যমে আত্মপ্রকাশ করে শিক্ষা কার্যক্রম শুরু করে। টিচার্স ট্রেনিং কলেজের প্রত্যক্ষ তত্ত্বাবধানে এবং সুযোগ্য ও স্বনামধন্য প্রধান শিক্ষকগণের প্রচেষ্টায় খুব অল্প সময়েই বিদ্যালয়টি দেশের সেরা বিদ্যালয়গুলোর একটি হিসেবে পরিচিতি লাভ করে। শুধু ভালো ফলাফল নয়, সহ-শিক্ষাক্রমিক কার্যক্রম যেমন- খেলাধুলা, সাহিত্য ও সাংস্কৃতিক কার্যক্রম, বিতর্ক, চিত্রাংকন ইত্যাদি ক্ষেত্রেও প্রতিষ্ঠানটি কৃতিত্বের স্বাক্ষর রাখে।

বিদ্যালয়টি ২০১৯ সালে (১৯৬৯-২০১৯) এর ৫০তম প্রতিষ্ঠাবার্ষিকী (সুবর্ণ জয়ন্তী) উদযাপন করেছে। এ উপলক্ষে ২ দিন ব্যাপী অনুষ্ঠানের আয়োজন করা হয়। অনুষ্ঠানটি ২০ ডিসেম্বর লক্ষ্মীপুরস্থ স্কুল প্রাঙ্গনে অনুষ্ঠিত হয় এবং ২১ ডিসেম্বর অনুষ্ঠানটির সমাপণী দিবস ছিল।
## অবকাঠামো
বিদ্যালয়টির ক্যাম্পাসে একটি এইচ (H)-আকৃতির তিন তলা একাডেমিক ভবনের সঙ্গে একটি খেলার মাঠ, ফুলের বাগান, একটি তিন তলা আবাসিক ছাত্রাবাস, ব্যায়ামাগার, অডিটোরিয়াম এবং প্রধানশিক্ষকের বাসভবন রয়েছে। বর্তমানে একটি নতুন তিন তলা ভবন নির্মিত হয়েছে এবং আরেকটি ৬ (ছয়) তলা একাডেমিক ভবনের নির্মাণকাজ চলমান রয়েছে।
* **একাডেমিক ভবন:** ০২ (কক্ষ সংখ্যা- ৪৬)
* **ছাত্রাবাস:** ০১ (১৫ টি কক্ষে ৭৫ জন ছাত্র থাকতে পারে)
* **অন্যান্য ভবন:** প্রধান শিক্ষকের বাসভবন- ০১টি, দারোয়ান কোয়াটার- ০১টি, অভিভাবক সেড- ১টি
* **ছাত্র সংখ্যা:** ৯০০ (প্রায়)
* **শ্রেণি:** তৃতীয় থেকে দশম
* **শাখা:** প্রতি শ্রেণিতে দু’টি করে শাখা - "ক" ও "খ"
* **বিভাগ:** নবম শ্রেণিতে বিজ্ঞান, ব্যবসায় শিক্ষা চালু আছে

## শিক্ষাসহায়ক সুবিধাদি
লাইব্রেরি, ইনডোর গেমস এর জন্য কমনরুম, পদার্থবিজ্ঞান রসায়ন, জীববিজ্ঞান, কৃষি শিক্ষা, কম্পিউটার শিক্ষা ও উচ্চতর গণিত বিষয়ের পৃথব ল্যাবরেটরি, অডিটোরিয়াম, স্কাউট-ডেন, সাইকেল গ্যারেজ, ফুলের বাগান, খেলার মাঠ সহশিক্ষাক্রমিক কার্যাবলি অনুষ্ঠানের ব্যবস্থা, নামাজ ঘর, টিফিন রুম ইত্যাদি। এছাড়াও সেসিপের আওতায় স্থাপিত হয়েছে আইসিটি লার্নিং সেন্টার যা তথ্য সমৃদ্ধ ও শিক্ষার্থীদের বোধগম্য পাঠ উপস্থাপনের ক্ষেত্রে অগ্রণী ভূমিকা রাখছে।
* **প্রকাশনা:** বার্ষিকী, দেয়াল পত্রিকা, স্মৃতি অ্যালবাম, অনিয়মিত পত্রিকা ইত্যাদি।

## শিক্ষক ও অন্যান্য কর্মচারীগণ
* **শিক্ষক:** ২৭ (প্রধান শিক্ষক ০১; সহকারী প্রধান শিক্ষক ০১; সহকারী শিক্ষক/শিক্ষিকা ২৫)
* **সহায়ক কর্মচারী:** ০২ (উচ্চমান সহকারী ০১; নিম্নমান সহকারী কাম কম্পিউটার অপারেটর ০১)
* **সাধারণ কর্মচারী:** ০৫ (দারোয়ান ০১; দপ্তরি ০১; মালী ০১; নৈশ প্রহরী ০১; ঝাড়ুদার/সুইপার ০১)

## ফটো গ্যালারি

File:Govt. Laboratory High School, Rajshahi (4).jpg|একাডেমিক ভবন - ২
File:Govt. Laboratory High School, Rajshahi (6).jpg|ফুলের বাগান
File:Shaheed Minar at Govt. Laboratory High School, Rajshahi.jpg|স্কুলের অভ্যন্তরীণ শহীদ মিনার
File:Govt. Laboratory High School, Rajshahi (3).jpg|প্রাত্যহিক সমাবেশ
File:Govt. Laboratory High School, Rajshahi - Auditorium (2).jpg|স্কুলটির অডিটোরিয়াম
File:Govt. Laboratory High School, Rajshahi - Auditorium (1).jpg|অডিটোরিয়ামে শিক্ষকবৃন্দ
File:Govt. Laboratory High School, Rajshahi (2).jpg|বার্ষিক ক্রীড়া প্রতিযোগিতার উদ্বোধন


## প্রধান শিক্ষকদের তালিকা

## উল্লেখযোগ্য প্রাক্তন ছাত্র
*গোলাম সাব্বির সাত্তার, রাজশাহী বিশ্ববিদ্যালয়ের ২৪তম উপাচার্য
*ফ্লাইট লেফটেন্যান্ট তৌকির ইসলাম

স্কুলটির প্রাক্তন ছাত্রদের সংস্থার নাম *অরল্যাবস* (ওল্ড রাজশাহী ল্যাবরেটরীয়ান্স সোসাইটি)। প্রায় প্রতিবছরই তারা স্কুলটিতে বিভিন্ন সাংস্কৃতিক, একাডেমিক ও অন্যান্য অনুষ্ঠান আয়োজন করে।

## প্রতীক পরিচিতি
স্কুল মনোগ্রামটি একটি প্রতীকী নকশা। এটি বিখ্যাত চিত্রশিল্পী হাশেম খান দ্বারা ডিজাইন করা হয়েছে।

মূল নকশায় চারটি কৌণিক কাঠামো রয়েছে। বাম কোণটি শিক্ষা, ডান কোণটি সংস্কৃতি এবং নিচের কোণটি দেশপ্রেম বা দেশের প্রতি সেবা, যা শিক্ষা ও সংস্কৃতিকে ঊর্ধ্বমুখী অগ্রগতির এবং আলোর দিকে এগিয়ে যাওয়ার দৃঢ় অঙ্গীকার হিসেবে ধারণ করে। চতুর্ভুজাকার কক্ষের কেন্দ্রে দাঁড়িয়ে থাকা খোলা বইটি জ্ঞানের প্রতীক। জ্ঞান চর্চার মাধ্যমেই মানব সমাজ শিক্ষা, সংস্কৃতি এবং দেশপ্রেমকে আলিঙ্গন করে অগ্রগতির দিকে এগিয়ে যায়।

নকশায় বইয়ের ঠিক উপরে ফুলের কুঁড়ি কিশোর শিশুদের প্রতীক। তারা কুঁড়ি থেকে শিক্ষায় আলোয় আলোকিত হবে এবং সুন্দর এবং পূর্ণ ফুলে ফুটবে। অর্থাৎ, সে সমাজে একজন সম্পূর্ণ এবং আদর্শ ব্যক্তি হিসেবে প্রতিষ্ঠিত হবে। অর্ধবৃত্তাকারে লেখা "গভঃ ল্যাবরেটরী হাই স্কুল, রাজশাহী", সমস্ত নকশা দিয়ে এমনভাবে সাজানো হয়েছে যাতে প্রতিষ্ঠানটি একটি শক্ত ভিত্তির উপর দাঁড়িয়ে থাকে। প্রতীকের রঙ - বর্গাকার ঘর এবং কুঁড়িটি লাল যা জাতীয় পতাকার রঙ, যৌবনের প্রতীক। বইটির হলুদ রঙ জ্ঞানের আলো, উজ্জ্বলতার রঙ। বইটির বাইরের এবং মাঝের রেখাগুলো নীল - আকাশের দ্যোতনা।

## তথ্যসূত্র

## বহিঃসংযোগ

* গভঃ ল্যাবরেটরী হাই স্কুল, রাজশাহী এর ওয়েবসাইট
* গভঃ ল্যাবরেটরী হাই স্কুল, রাজশাহী - এর অফিসিয়াল ফেসবুক পেজ

বিষয়শ্রেণী:রাজশাহী জেলার বিদ্যালয়
বিষয়শ্রেণী:১৯৬৯-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:রাজশাহী বিভাগের বিদ্যালয়
বিষয়শ্রেণী:১৯৬৯-এ পূর্ব পাকিস্তানে প্রতিষ্ঠিত